Pure Blitsbok-krag!Foto: @Blitzboks/Twitter Jislaaik, maar dit is pret om tans na die Blitsbokke se spel te kyk. Ten spyte van ’n agterstand van 14-0 teen Fidji in hul tweede groepwedstryd vanmiddag in Kaapstad het die Suid-Afrikaners ’n rits drieë gedruk om die wedstryd met 26-14 te wen. Kom ons plaas daardie telling in perspektief: Die Blitsbokke het in ’n aksiebelaaide kragmeting 26 onbeantwoorde punte teen die reuse van Fidji aangeteken. Rosko Specman het die Suid-Afrikaners se eerste drie gedruk nadat hy met ’n zoep-zap-en-zirts-lopie óm die verdedigers gedans het. Sy drie net voor rustyd het die momentum-pendulum beslis in die Blitsbokke se guns geswaai. Daarna het Seabelo Senatla oudergewoonte agter die doellyn gaan kuier, Ryan Nel het sy krag uitgestal, terwyl Justin Geduld ook hakskene vir die verdedigers gewys het. Natuurlik was die duisende toeskouers ook soos een man agter die Suid-Afrikaners. “Hulle (die toeskouers) is ongelooflik. Ons kan vir niks beter vra nie,” het Chris Dry ná die wedstryd gesê. En soos wat die Blitsbokke tans speel, kan ondersteuners ook nie eintlik vir meer vra nie. Hulle speel vanaand om 20:03 teen die VSA.